แรงกดดัน “เฟด” ฉุด SET ปิดลบ 18 จุด ลุ้นพรุ่งนี้รีบาวด์หลังร่วงหนัก
SET ปิดร่วง 18 จุด รับแรงกดดันเฟดย้ำขึ้นดอกเบี้ยแม้เศรษฐกิจชะลอ แนวโน้มพรุ่งนี้คาดรีบาวด์หรือแกว่งไซด์เวย์ ให้แนวต้าน 1,640-1,650 จุด แนวรับ 1,615-1,605 จุด
SET ปิดร่วง 18 จุด รับแรงกดดันเฟดย้ำขึ้นดอกเบี้ยแม้เศรษฐกิจชะลอ แนวโน้มพรุ่งนี้คาดรีบาวด์หรือแกว่งไซด์เวย์ ให้แนวต้าน 1,640-1,650 จุด แนวรับ 1,615-1,605 จุด
29 ส.ค. 2565

นายชัยพร น้อมพิทักษ์เจริญ รองกรรมการผู้จัดการสายงานค้าหลักทรัพย์บุคคล บล.บัวหลวง กล่าวว่า ตลาดหุ้นไทยวันนี้ดัชนีปรับลงแรงทิศทางเดียวกับตลาดหุ้นต่างประเทศ หลังประธานธนาคารกลางสหรัฐฯ (เฟด) กล่าวในการประชุมประจำปีที่แจ็คสัน โฮลว่าจะยังคงเดินหน้าปรับขึ้นอัตราดอกเบี้ยเพื่อต่อสู้กับเงินเฟ้อ แม้ยอมรับว่าเศรษฐกิจสหรัฐอาจจะชะลอตัว เป็นแรงกดดันเข้ามายังตลาดหุ้นทั่วโลก
อย่างไรก็ตาม ดัชนีตลาดหุ้นไทยวันนี้ยังปรับลงน้อยกว่าตลาดหุ้นประเทศอื่นๆ เนื่องจากมีแรงซื้อกลุ่มหุ้นโรงกลั่นและถ่านหินเข้ามาช่วยหนุนได้บ้าง หลังจากราคาน้ำมันกลับมาปรับตัวสูงขึ้น และดัชนียังสามารถยืนเหนือระดับ 1,600 จุดได้
สำหรับแนวโน้มพรุ่งนี้ตลาดฯ มีโอกาสรีบาวด์หลังจากลงไปแรงแล้ว หรืออาจะแกว่งตัวไซด์เวย์ แม้ว่าจะยังไม่มีปัจจัยใหม่เข้ามาหลังจากรับรู้ปัจจัยสำคัญเรื่องถ้อยแถลงของประธานเฟดไปแล้ว และยังคงต้องติดตามตัวเลขเศรษฐกิจต่างๆ อย่างต่อเนื่อง โดยให้แนวต้าน 1,640-1,650 จุด แนวรับ 1,615-1,605 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
BANPU มูลค่าการซื้อขาย 4,041.69 ล้านบาท ปิดที่ 14.80 บาท เพิ่มขึ้น 0.20 บาท
KBANK มูลค่าการซื้อขาย 3,170.70 ล้านบาท ปิดที่ 155.00 บาท ลดลง 2.00 บาท
PTTEP มูลค่าการซื้อขาย 2,979.63 ล้านบาท ปิดที่ 172.00 บาท เพิ่มขึ้น 4.50 บาท
PTT มูลค่าการซื้อขาย 2,426.27 ล้านบาท ปิดที่ 37.50 บาท ลดลง 0.50 บาท
DELTA มูลค่าการซื้อขาย 2,036.52 ล้านบาท ปิดที่ 534.00 บาท ลดลง 44.00 บาท